- Vi er stærkt chokerede. Sådan lyder det fra godsejer på Birkelse Hovedgård, Jørgen Skeel, efter der tirsdag blevet fundet fisk med den ekstremt farlige nervegift carbofouran ved en sø i Store Vildmose ved Brønderslev. Ukendte gerningsmænd har lagt fiskene ud i søen, skriver Miljøstyrelsen i en pressemeddelelse. Birkelse Hovedgaard udlejer jagten i området, og al jagt er øjeblikkeligt indstillet, ligesom hovedgårdens advokat har politianmeldt sagen. Ifølge Fødevarestyrelsen kan man blive alvorligt forgiftet, hvis man spiser ænder eller fisk fanget i området. Fødevarestyrelsen vurderer, at målet med giften har været at bekæmpe fredede rovdyr som oddere og rovfugle. De døde fisk er fundet, fordi Miljøstyrelsen har overvåget vandmiljøet. Birkelse Hovedgård besigtigede fiskene med repræsentanter fra Naturstyrelsen, Brønderslev Kommune og en vildtkonsulent torsdag. Ifølge Jørgen Skeels oplysninger er der tale om tre makreller, der er blevet sprættet op og er blevet fyldt med nervegift. - Jeg har fået at vide, at de kan gøre meget skade, så jeg er glad for at de er fundet, inden de blev ædt. Vi har i mange år gået op i at køre god jagt, og det her er et overgreb på alt, vi står for, siger han til TV2 Nord. Han håber, at politiet nu kan finde frem til gerningsmændene. - Jeg er virkelig vred. Nu skal vi have fokus på at få afklaret, hvem der har foretaget den her kritisable handling, siger Jørgen Skeel. Nordjyllands Politi bekræfter, at de har fået en anmeldelse, og at de efterforsker sagen. - Vi tager det alvorligt, siger Christian Brinck, der er kommunikationsrådgiver ved Nordjyllands Politi. Det er miljølaboratoriet Analytech i Nørresundby, der har analyseret de forgiftede fisk. - Det er en kompliceret affære at analysere forgiftede dyr. Det tager tid at oprense og identificere, hvad der er sket, siger direktør Sven Erik Lykke fra Analytech. Han er helt sikker på, at der er tale om nervegiften carbofouran, som har været ulovlig i EU siden 2008. Jagtsæsonen for ænder og vandfugle begynder i dag, fredag. Har man skudt ænder ved Vestbjerg, Brønderslev, Løkken og Pandrup, skal man destruere dem og have nitril-handsker på, mens man gør det. Jagthunde skal ikke samle ænderne op.

Referat:
Man risikerer at blive alvorligt forgiftet, hvis man spiser ænder eller fisk fra området, advarer Fødevarestyrelsen.